KYK: Woede oor Tazne kook oor in Parow | Netwerk24
Deur Maygene de Wee en Jaco Marais 21 Februarie 2020 14:20
'n Chaos het in die strate van Parow in Kaapstad uitgebreek, nadat die hofsaak teen die vermeende moordenaar van Tazne van Wyk (8) Vrydagoggend in die landdroshof in Goodwood uitgestel is.
Oproerige inwoners van Elsiesrivier, waar Tazne se gesin woon, het Vrydag amok gemaak toe hulle kort ná die hofverskyning van Moyhdine Pangarker (54) drie geboue aan die brand gesteek en 'n motor omgegooi het.
Pangarker word daarvan aangekla dat hy Tazne op 7 Februarie vanaf 'n snoepwinkel oorkant haar ouerhuis ontvoer en later vermoor het.
Nadat die saak uitgestel is, het lede van die gemeenskap aan die agterkant van die hofgebou saamgedrom en daarop aangedring dat hy vrygelaat word.
Hulle was ontevrede omdat hulle meen die polisie beskerm Pangarker en het ná die hofverrigtinge gesê hulle gaan 'n huis in Parowstraat, Parow, waar hy na bewering met Tazne was, aan die brand steek.
Dit het hulle toe ook wel gedoen. Dit was egter nie die enigste huis wat hulle aan die brand gesteek het nie.
Hulle het daarna na 'n huis in Carstenstraat, om die draai van Parowstraat, gegaan en twee geboue aan die brand gesteek en 'n voertuig wat voor die een gebou gestaan het op sy dak gekeer.
'n Snoepwinkel langs die huis in Carstenstraat is ook geplunder.
Lede van die polisie se eenheid vir openbare orde is ontplooi en het probeer om die skare van ander vermeende dwelmhuise en bordele weg te hou.
Die inwoners het daarna nog 'n vermeende bordeel in Voortrekkerstraat met petrolbomme bestook en aan die brand gesteek.
Hulle het gesê hulle gaan nie stop voordat elke bordeel en dwelmhuis in Parow uitgeroei is nie.
Twee mans wat glo op besoek aan die bordeel in Parow was, kon daarin slaag om die vroue wat nog in die bordeel vasgekeer was, uit die brandende gebou te kry.
Betogers spat uitmekaar op die toneel in Parow in Kaapstad waar twee huise aan die brand gesteek is. Foto: Jaco Marais
Die polisie het die skare met rubberkoeëls uiteengejaag en Voortrekkerweg was in albei rigtings gesluit.
Vroeër het die inwoners buite die stampvol hof aan die deure gehamer en daarop aangedring om die hof binne te kom.